Semua pos sempadan ditutup
KUCHING: Kerajaan Sarawak menutup semua pos sempadan di negeri ini
berkuatkuasa serta merta dalam usaha untuk mengekang penyebaran wabak Covid-19. Ketua Menteri Datuk Patinggi Abang Johari Tun Openg berkata, hanya beberapa
Kompleks Imigresen, Kastam dan Kuarantin (CIQ) antara Sarawak dan Brunei dan
Indonesia dibuka. “CIQ antara Sarawak dan Brunei yang dibuka ialah Sungai Tujuh, Tendungan,
Pandaruan dan Mengkalap dan dibuka dari jam 6.00 pagi hingga 8.00 malam. “Manakala semua CIQ antara Sarawak dan Kalimantan iaitu Tebedu, Biawak dan
Lubok Antu akan dibuka antara 9.00 pagi hingga 3.00 petang. “Ini adalah selaras dengan waktu pembukaan yang dipersetujui oleh Kerajaan
Brunei dan Indonesia,” katanya pada sidang media selepas mesyuarat Masjlis
Keselamatan Negeri di Wisma Bapa Malaysia, di sini, semalam. Tegasnya, keseriusan masalah penyebaran wabak Covid-19 ini tidak boleh
dipandang remeh. “Perintah Kawalan Pergerakan adalah satu latihan untuk meredakan atau
memutuskan penyebaran serta rantaian wabak itu. “Kerana penyebaran wabak ini membebankan masyarakat, negeri dan sumber
negara selain menjejaskan kesihatan dan keselamatan rakyat itu sendiri jika
tidak diperiksa,” jelasnya. Tambahnya, Kerajaan Sarawak turut menyenaraikan penglibatan anggota tentera
berkuatkuasa serta merta untuk menguatkuasakan Perintah Kawalan Pergerakan di
pos sempadan, kawasan luar bandar dan bandar. Sementara itu, laporan terdahulu menyatakan Kerajaan Indonesia telah
menutup sempadan di Entikong sejak Isnin (16 Mac) lalu bagi mengekang penularan
wabak Covid-19 ke negara itu. Laporan tersebut menyatakan pemerintah Kalimantan Barat, Indonesia telah
menutup pos pemeriksaan sempadannya di Entikong dengan tujuan utama bagi
mengelakkan bas, kenderaan dan warga asing masuk ke negara jiran itu. Ini kerana menurutnya, bas ekspres ini perlu melalui CIQ di Sarawak dan
Entikong sebelum tiba di Pontianak, namun laporan itu tidak menyatakan berapa
lama sempadan Entikong itu akan ditutup. 
See author's posts
